Den nordjyske sundhedssektor kan muligvis se ind i en fremtid med markante forandringer. Det fremgår i hvert fald af en række lækkede dokumenter, TV2 Nord har fået indsigt i. Dokumenterne stammer fra et lukket møde i Region Nordjylland, der er blevet afholdt, efter det tirsdag kom frem, at regionen skal spare 280 millioner kroner i år. Og i det lækkede materiale står konkrete forslag til, hvordan der kan spares i den nordjyske sundhedssektor. - Det er mig helt uforstående, at nogle vælger at dele de her hemmelige dokumenter med offentligheden, siger en lettere frustreret regionsrådsformand, Mads Duedahl. Lukning af afdelinger Blandt andet foreslås det at lukke dele af den akutte ortopædkirurgi i Thisted, nedlægge akutbiler og lukke gigtplejecenteret i Skagen. Kredsforkvinden for Dansk Sygeplejeråd i Nordjylland er, mildest talt, i chok. - Hvis de tiltag her bliver til virkelighed, så ser jeg det som en katastrofe for sundhedsvæsenet i Nordjylland, siger Christina Windau Hay Lund. Men ifølge regionsrådsformanden er dokumenterne blot et idekatalog med spareforslag, der er udarbejdet af embedsmænd. De er altså ikke drøftet af politikerne endnu. - Langt de fleste af de her ting, vil ikke blive til noget. Men vi vender hver en sten for at finde de steder, vi kan spare, siger han. Du siger, at langt de fleste ikke vil blive til noget. Så nogle af spareforslagene vil blive en realitet? - Nu kan jeg overhovedet ikke kommentere på et dokument, der er fortroligt. Men der er for eksempel nogle puljemidler, forskning og måske også normeringer på forskellige afdelinger, vi kan kigge ind i, svarer Mads Duedahl. Vikarstop Selvom de konkrete forslag indtil videre kun har været ideer på et lukket møde, så er spareplanerne allerede i fuld gang. Fra i dag er det slut med at hyre eksterne vikarer ind på de nordjyske sygehuse. Men dét er også en dårlig ide, mener kredsforkvinden. - Når man kalder en vikar ind, så er det jo fordi, man ikke har kunnet dække behovet med dem, man har på arbejde allerede, siger hun og fortsætter: - Nu siger man stop for det. Hvem skal så passe patienterne? Mads Duedahl mener ikke, et stop for eksterne vikarer er en dårlig løsning. Ifølge ham er det én af de bedste måder at finde penge på, uden at det skal betyde, at der vil være færre sygeplejersker. - Vi står i en situation, hvor vi mangler 280 millioner. Det vil komme til at betyde et eller andet, siger han. Tilbage i marts satte regionen ellers gang i en spareplan på 250 millioner kroner. Men handleplanerne har langt fra hjulpet, for underskuddet er kun vokset. Men det har regionen nu reageret på. De første to sparetiltag er igangsat. Hvad der bliver næste step, vil først blive vurderet i slutningen af året. - Får vi ikke underskuddet til at gå i 0, så må vi jo tage nogle flere beslutninger. Og sådan må det være, indtil det stemmer. - Det handler jo i bund og grund om borgernes sundhed, siger Mads Duedahl. SE HELE INDSLAGET HER:

Opsummering:
Regionen skal spare 280 millioner i år. Et hemmeligt, lækket internt dokument kommer med forslag til, hvor der konkret kan spares.